Hei, denne artikkelen er over ett år gammel og kan inneholde utdatert informasjon

(Dagbladet): James Conway har 38 år bak seg i det amerikanske fengselsvesenet. I åtte år var han sjef for det beryktede Attica-fengselet i delstaten New York, der 39 personer mistet livet i et fangeopprør i 1971.

Han gikk av med pensjon i 2010, men i fjor besøkte han en rekke skandinaviske fengsler sammen med finsk fjernsyn for å lage en dokumentar.

Denne helgen snakket Conway ut om sine inntrykk av nye Halden fengsel i lokalavisa Batavia News.

Det norske fengslet, som åpnet i 2010, har vekket stor oppsikt internasjonalt med sin høye grad av komfort. Conway ble veldig overrasket over det han fikk se i Norges nye superfengsel.

— Jeg hadde lest litt om Halden fengsel på forhånd, men da jeg kom var det vanskelig for meg å skjønne at jeg var i et fengsel, sier Conway til Dagbladet.

Les også: Halden fengsel nominert til interiørpris.

Nitommers skjerm Mens han styrte Attica-fengselet slet han med å få nok penger til å male de gamle dusjene.

I Halden så han et fangebibliotek som var bedre enn bibliotekene på mange av skolene i hans nærområde i USA, lydstudio for fangene og celler med egne flatskjermer og kjøleskap.

I notatene sine skildrer han førsteinntrykket slik: «Jeg måtte blunke for å være sikker at jeg fortsatt var i et fengsel».

— I USA får fangene én liten tv på deling i et oppholdsrom. I Attica kan du kjøpe en egen nitommer skjerm til cella. Hvis mine fanger hadde fått designet sitt drømmefengsel, ville de tegnet Halden fengsel. Vi ville aldri latt våre innsatte få videospill, sier Conway til Dagbladet.

Privatliv Han vil ikke svare på om han synes det er for luksuriøst. Han mener forholdene er lite sammenliknbare, blant annet fordi en langt større andel av befolkningen er fengslet i USA.

Dermed blir det mindre penger per fange.

— Vi må gi dette tid for å se om det virker. Akkurat som i USA, er det et stort problem i Skandinavia med tilbakefall av tidligere fanger. En annen overraskelse for Conway var at norske innsatte faktisk har et visst privatliv.

Rensligheten og de avanserte sikkerhetssystemene tiltalte den erfarne fengselssjefen, og tonen mellom innsatte og ansatte var en annen overraskelse.

— I USA er det mye fiendskap mellom innsatte og ansatte. Her var det en gjensidig respekt, akkurat som utenfor murene. I Skandinavia respektere fotgjengeren trafikklys, det gjør de ikke i New York.

Pene betjenter Andre ting var han mer kritisk til.

PENT: Interiøret i Halden fengsel er noen hakk over det Conway har erfaring med fra det amerikanske fengselsvesenet. Foto: Nina Hansen / Dagbladet Vis mer

— Jeg så mange ting vi ville sett på som usikre. Vi ville ikke gitt fangene metalbestikk, eller latt det stå løse møbler i fellesrommene. De bolter vi fast til gulvet. Vi har lært av veldig mange hendelser, sier Conway.

Til lokalavisa påpeker han at skandinaviske fengsler sjelden må håndtere funn av mishandlede lik i celler. Han var også overrasket over

antallet kvinnelige fengselsbetjenter.

— 40 prosent av de ansatte er kvinner. Mange av dem var veldig attraktive, sier han til Dagbladet.

- Lite vold Ledelsen i Halden fengsel skjønner at deres amerikanske gjest ble litt overrasket.

—Vi har full forståelse for at Conway synes dette er litt annerledes enn hans virkelighet. Det er jo et helt nytt fengsel, og norske politikere har nedfelt humanisme og normalitet som nøkkelverdier for norske fengsler, sier assisterende fengselsleder Jan Strømnes i Halden fengsel til Dagbladet.

Han viser til at konfliktnivået er mye lavere i Halden fengsel.

—Og hvorfor det? De innsatte hos oss er i aktivitet hele dagen. Hadde de vært innelåst i en kjeller 23 timer i døgnet hadde vi hatt mye mer vold, sier Strømnes.

—Han synes dere har pene vakter?

—Våre kvinnelige ansatte er et gjennomsnitt av befolkningen. Det er en fordel å ha mange kvinner i staben. Det gjør noe med dialogen mellom innsatte og ansatte, og demper konfliktnivået.

